《饮马长城窟行》
明代·孙蕡

长城去迢迢，征马鸣萧萧。马饮月窟水，长城万里遥。

征人行从军，离家今已春。春花复秋草，闺人念远道。

远道归无期，漂流不相知。徘徊复辗转，辗转长相思。

相思不相见，涕泪铅华滋。风从西北来，吹我井上桐。

寒凉飒将至，恻恻伤我衷。乘月捣寒衣，丁丁砧杵悲。

衣成欲寄远，君在天一涯。瘦马恋破枥，倦禽思故巢。

君行亦已久，孤妾宁自聊。远使来长城，带得音信还。

书中何所道，但道寄平安。平安不顾返，岁月忽已晚。

君心知若何，妾意今无限。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。